প্ৰধানমন্ত্ৰীৰ ‘ টোপ ’ ত ভোল গ ’ ল মেঘালয়ৰ কংগ্ৰেছী ।প্ৰধানমন্ত্ৰী দিল্লী নাপাওঁতেই দল এৰিলে কংগ্ৰেছীয়ে ।মেঘালয়ত ২০২৩ চনৰ প্ৰথম ভাগতেই বিধানসভা নিৰ্বাচন অনুষ্ঠিত হ ’ ব।মেঘালয় বিধানসভাৰ নিৰ্বাচনৰ প্ৰতি লক্ষ্য ৰাখি প্ৰধানমন্ত্ৰী নৰেন্দ্ৰ মোডী আৰু গৃহমন্ত্ৰী অমিত শ্বাহ একেলগে দেওবাৰে উপস্থিত হৈছিলহি শ্বিলঙত।অৱশ্যে নিৰ্বাচনী ৰণশিঙা বজাবলৈ শ্বিলঙত উপস্থিত হ ’ লেও কিন্তু তেওঁলোক দুয়ো উত্তৰ পূব পৰিষদৰ সোণালী জয়ন্তী অনুষ্ঠানত উপস্থিত হোৱাটোক মূল লক্ষ্য বুলিহে দেখুওৱা হৈছিল।প্ৰধানমন্ত্ৰী মোডী গৈ দিল্লী নাপাওঁতেই কংগ্ৰেছৰ জ্যেষ্ঠ নেত্ৰী তথা মন্ত্ৰী ড° অম্পৰীণ লিংডো আৰু তেওঁৰ এগৰাকী ঘনিষ্ঠ সহযোগী বিধায়কে কংগ্ৰেছ দল ত্যাগ কৰিছে। “ মই কংগ্ৰেছ দলৰ পৰা পদত্যাগ কৰিছোঁ। ” সোমবাৰে টুইটাৰত এখন পদত্যাগ পত্ৰ সংলগ্ন কৰি কংগ্ৰেছ সভাপতি মাল্লিকাৰ্জুন খাৰ্গে, ৰাহুল গান্ধী আৰু প্ৰিয়ংকা গান্ধীক টেগ কৰে জ্যেষ্ঠ কংগ্ৰেছ নেত্ৰীগৰাকীয়ে।প্ৰাক্তন কংগ্ৰেছ নেত্ৰীগৰাকীয়ে খুব কম দিনৰ ভিতৰতে এনপিপিত যোগদান কৰিব৷উল্লেখযোগ্য যে এনপিপি বিজেপিৰ এক সহযোগী দল।ড° অম্পৰীণ লিংডোৱে পত্ৰখনত লিখিছে “ কংগ্ৰেছ দলৰ এগৰাকী পদাতিক সৈন্য হিচাপে মোৰ জীৱনৰ অধিক অংশ মই কংগ্ৰেছকে দিলোঁ৷কিন্তু শেহতীয়াকৈ দলটোৱে ইয়াৰ মূল লক্ষ্যৰ পৰা আঁতৰি আহিছে৷দলটো লক্ষ্যভ্ৰষ্ট হৈছে। ”